Tækniframfarir og notkun á endurnýjanlegri orku hafa gert það að verkum að hægt er að byggja íverustaði á afskekktum stöðum á sérlega hagkvæman hátt . Í bókinni Off the Grid – Houses for Escape er kannað og síðan fjallað um hvernig hægt er að byggja hús á afskekktum slóðum á hagkvæmari hátt en önnur hús sem byggð eru í þéttbýli og sveitum . Það má segja að þessi afskekktu hús séu sérstök tegund af byggingarlist en þau innihalda einungis helstu nauðsynjar og markmiðið að húsin sjálf framleiði þá orku sem þau þurfa . Öll húsin sem fjallað er um í bókinni eru því að mestu leyti sjálfbær hvað varðar orku , vatn og í sumum tilfellum mat . Arkitektinn og innanhússhönnuðurinn Dominic Bradbury er höfundur bókarinnar og tekst honum vel að gera arkitektúrnum í ósnortnu landslagi góð skil og á sama tíma að kynna sjálfbær hús sem spennandi kost . Húsin sem hann fjallar um eru staðsett víða í heiminum og eru allt frá litlum skálum á norðurslóðum til húsa við strandlengjur á heitari stöðum þangað sem aðeins er hægt að komat til á bátum . Húsin eru því afar fjölbreytt og eiga það sameiginlegt að nýstárlegar hönnunarlausnir hafa verið fundnar upp og nýttar til þess að glíma við öfgar í veðurfari og þær miklu áskoranir sem staðsetning húsanna er bæði hvað varðar byggingu þeirra og gerð . Höfundur brýnir fyrir lesendum mikilvægi þess að draga úr kolefnisspori , ýtir undir notkun á endurnýjanlega orku og sýnir áhrif þess á daglegt líf og hvernig við getum endurskilgreint lífsstíl okkar með góðum árangri . Bókin er sannarlega spennandi fyrir alla þá sem hafa áhuga á arkitektúr og hvetur hún jafnframt til ábyrgari lífsstíls . Bókin er gefin út af forlaginu Thames & Hudson og fæst meðal annars á Amazon .